Előterjesztés

Tárgy: A talajterhelési díjjal kapcsolatos szabályok megállapításáról szóló önkormányzati rendelet megalkotása.

Tisztelt Képviselő-testület!

1.Tengelicen a talajterhelési díjjal kapcsolatos szabályok megállapítását a 10/2004. (VII. 1.) számú önkormányzati rendelet (a továbbiakban: Ör.) tartalmazza.

Az elmúlt időszakban a jogszabályi környezetben bekövetkező változások miatt indokolttá vált az Ör. átfogó felülvizsgálata,. A környezetterhelési díjról szóló 2003. évi LXXXIX. törvény (a továbbiakban: Ktd.) 26.§ (4) bekezdése felhatalmazza a települési önkormányzatokat, hogy rendeletben állapítsák meg a helyi vízgazdálkodási hatósági jogkörbe tartozó szennyvízelhelyezéshez kapcsolódó talajterhelési díjjal kapcsolatban az átalány megállapításának szempontjait, valamint a díjjal kapcsolatos megállapítási, bevallási, befizetési, ellenőrzési, adatszolgáltatási, eljárási szabályokat, továbbá a díjkedvezmények és mentességek eseteit. A Ktd. eltérést nem engedve határozza meg a talajterhelési díj összetevőit, annak mértékét, s a díjszámítás metódusát.

Mérési lehetőség hiányában azonban a Ktd. rögzíti a települési önkormányzatok átalány meghatározási kötelezettségét. Az éves fizetendő talajterhelési díj a Ktd 3. számú melléklete alapján – az egységdíj, a díjfizetési alap és a területérzékenységi szorzó szorzatából tevődik össze. Ennek rögzítése, a jogszabályban meghatározott egységdíj összegének feltüntetése (a korábbi 120 Ft/m3 helyett 1200 Ft/m3), valamint a díjmentesség felülvizsgálata indokolja többek között a rendelet felülvizsgálatát.

 A talajterhelési díjjal kapcsolatos adóztatási feladatok ellátása kettéválik, a vízjogi engedély alapján végzett tevékenységhez kapcsolódó feladatokat az állami adóhatóság, míg a helyi vízgazdálkodási hatósági jogkörbe tartozó szennyvízelhelyezéshez (szikkasztó, zárt szennyvíztároló) kapcsolódó adóztatási feladatokat az illetékes önkormányzatok adóhatóságai látják el.

A helyi vízgazdálkodási hatósági jogkör gyakorlója a vízgazdálkodási hatósági jogkör gyakorlásáról szóló 72/1996. (V. 22.) Korm. rendelet (a továbbiakban: Korm. rend.) 1.§ (2) bekezdése alapján első fokon a jegyző. A Ktd. 21/A.§ (1) bekezdésében és a 25.§-ban foglaltakkal összhangban a helyi vízgazdálkodási hatósági jogkörbe tartozó szennyvízelhelyezéshez kapcsolódó talajterhelési díjjal kapcsolatos hatósági eljárást az adóigazgatási rendtartásról, valamint az adózás rendjéről szóló törvény szabályai szerint látja el a jegyző. A kibocsátó az önadózás szabályai alapján állapítja meg, vallja be és fizeti meg a talajterhelési díjat a tárgyévet követő év március 31. napjáig. Az önkormányzati adóhatóság bevallási nyomtatványt rendszeresít. A kibocsátónak a díjfizetési kötelezettségét az önkormányzat által nyitott, s az önkormányzati rendeletben közzétett számlára kell teljesítenie, amely a Ktd. tv. 21/B. §-a alapján a települési önkormányzat környezetvédelmi alapjának a bevételét képezi. Ez a bevétel kizárólag a talaj, valamint a felszín alatti víz mennyiségi, minőségi védelmére használható fel, ami környezetvédelmi szempontból garanciális szabályt jelent. Az előbbiek szerinti felhasználásnak minősül különösen a csatornázás, a szennyvíztisztítás, a vízbázisvédelem, a települési monitoring kialakítása és működtetése, a tartós környezetkárosodások kármentesítése, a potenciális és a tényleges szennyezőforrások szennyezésének megelőző, illetve utólagos műszaki védelme.

A talajterhelési díj bevallása és megfizetése önbevallás útján történik. A fentiek alapján javaslom a Tisztelt Képviselő-testületnek a talajterhelési díjjal kapcsolatos szabályok megállapításáról szóló 10/2004. (VII. 1.) számú önkormányzati rendeletünk hatályon kívül helyezését, s egyúttal egy új, talajterhelési díjjal kapcsolatos szabályok megállapításáról szóló önkormányzati rendelet megalkotását.

A Magyarország stabilitásáról szóló 2011. évi CXCIV. törvény 32. § szerint fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie. Erre tekintettel az új rendelet 2018. szeptember 15-én lépne hatályba.

2.Előzetes hatásvizsgálat

1. *Társadalmi hatások:* A környezethasználóknak a környezet és természet megóvását szolgáló tevékenységre való ösztönzése.

2. *Gazdasági, költségvetési hatások*: A rendelet szerint az érintetteknek – az ott meghatározott esetekben és mértékben – díjfizetési kötelezettsége keletkezik, amely bevételt eredményez az Önkormányzat számára.

3. *Környezeti és egészségügyi következmények*: A rendeletben foglaltak várhatóan csökkentik a talajterhelést az érintett területeken. A talajszennyezés csökkenésének közvetve az egészségre kedvező hatása lehet.

 4. *Adminisztratív terheket befolyásoló hatások*: Az önkormányzati adóhatóság bevallási nyomtatványt rendszeresít, továbbá az illetékes önkormányzati adóhatóság rendszeresen ellenőrzi a talajterhelési díjjal összefüggő kötelezettségek teljesítését. A szükséges feltételek rendelkezésre állnak.

5. *A jogszabály megalkotásának szükségessége, a jogalkotás elmaradásának várható következményei:* A környezet és természet védelme, terhelésének mérséklése, a környezethasználóknak a környezet és természet megóvását szolgáló tevékenységre való ösztönzése, valamint a környezet- és természetvédelem költségvetési forrásainak biztosítása érdekében szükséges a megalkotása, továbbá a Ktd. 26.§ (4) bekezdésében kapott felhatalmazás alapján a települési önkormányzat képviselő-testülete a helyi vízgazdálkodási hatósági jogkörbe tartozó szennyvízelhelyezéshez kapcsolódó talajterhelési díjjal kapcsolatban rendeletben határozza meg az átalány megállapításának szempontjait, valamint a díjjal kapcsolatos megállapítási, bevallási, befizetési, ellenőrzési, adatszolgáltatási, eljárási szabályokat, továbbá a díjkedvezmények és mentességek eseteit.

6. *A jogszabály alkalmazásához szükséges személyi, szervezeti, tárgyi és pénzügyi feltételek:*

 A feltételek rendelkezésre állnak

Kérem a T. Képviselő-testületet, hogy az előterjesztést megtárgyalni és a rendelet-tervezetet elfogadni szíveskedjen.

Tengelic 2018. július

Tervezet

Tengelic Község Önkormányzata Képviselő-testületének …/2018. (……..) önkormányzati rendelete a talajterhelési díjjal kapcsolatos szabályok megállapításáról

Tengelic Község Önkormányzata Képviselő-testülete a környezetterhelési díjról szóló 2003. évi LXXXIX. törvény 26. § (4) bekezdésében kapott felhatalmazás alapján, Magyarország Alaptörvénye 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában, valamint a környezetterhelési díjról szóló 2003. évi LXXXIX. törvény 21/A.§ (2) bekezdésében meghatározott feladatkörében eljárva, a talajterhelési díjjal kapcsolatos szabályok megállapításáról az alábbi rendeletet alkotja.

1. A rendelet hatálya

1.§

E rendelet hatálya kiterjed Tengelic Község közigazgatási területén minden természetes személy, jogi személy, valamint jogi személyiséggel nem rendelkező kibocsátóra, aki/amely a műszakilag rendelkezésre álló közcsatornára nem köt rá, és a helyi vízgazdálkodási hatósági engedélyezés hatálya alá tartozó szennyvízelhelyezést - ideértve az egyedi zárt szennyvíztározót is - alkalmaz.

2. A talajterhelési díj mértékének meghatározása

2.§

(1) A talajterhelési díj mértékét a talajterhelési díj (2)-(3) bekezdésében meghatározott alapja, a (4) bekezdésben meghatározott egységdíj, valamint az (5) bekezdésben meghatározott területérzékenységi szorzó határozza meg.

(2) A talajterhelési díj alapja a környezetterhelési díjról szóló 2003. évi LXXXIX. törvény (továbbiakban: Ktd.) 12. § (2) bekezdésében megállapított vízmennyiség.

(3) Mérési lehetőség hiányában a talajterhelési díj alapjául szolgáló vízmennyiséget a víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról szóló 58/2013. (II.27.) Korm. rendelet 8. sz melléklete szerint meghatározott átalánymennyiségek alapján kell meghatározni, köbméterben.

 (4) A talajterhelési díj egységdíjának mértéke a Ktd. 12. § (3) bekezdése szerint kerül meghatározásra.

(5) Tengelic Község közigazgatási területére vonatkozó, a felszín alatti víz állapota szempontjából megállapított területérzékenységi szorzó 1,5.

(6) A talajterhelési díj alapjául szolgáló vízmennyiség csökkenthető a Ktd. 14. §-ában meghatározott mennyiséggel.

3. A talajterhelési díjfizetési kötelezettség bevallása, megfizetése, ellenőrzése

3.§

(1) A kibocsátó a talajterhelési díjfizetési kötelezettségről évente, a tárgyévet követő év március 31-ig tesz bevallást az önkormányzati adóhatóságok által rendszeresíthető bevallási, bejelentési nyomtatványok tartalmáról szóló 35/2008.(XII.31.) PM rendelet 9. melléklete szerinti nyomtatvány kitöltésével az önkormányzati adóhatóságnál.

 (2) A kibocsátó a talajterhelési díjfizetési kötelezettségét Tengelic Község Önkormányzata 7060008511105305 számú „Talajterhelési díj beszedési alszámlájára” köteles teljesíteni.

 (3) Ha a kibocsátó év közben köt rá a közcsatornára, talajterhelési díjfizetési kötelezettsége a szennyvízelvezetési díjfizetési kötelezettség keletkezésének időpontjával szűnik meg.

A talajterhelési díjfizetési kötelezettség megszűnését a kibocsátó köteles az önkormányzati adóhatóságnál bejelenteni.

(4) Az önkormányzati adóhatóság rendszeresen ellenőrzi a talajterhelési díjjal összefüggő kötelezettségek teljesítését.

4. Díjmentesség

4.§.

Mentes a tárgyévtől az éves díjfizetési kötelezettség alól az az egyedül élő lakossági kibocsátó, aki a tárgyévben betölti 70. életévét.

5. Adatszolgáltatás

5.§.

(1) Adatszolgáltatási kötelezettség terheli az önkormányzat illetékességi területén közműves ivóvízellátást és közműves szennyvízelvezetést végző víziközmű-szolgáltatót a rendelet hatálya alá tartozó kibocsátók vonatkozásában, kibocsátónként a szolgáltatott víz mennyisége és a locsolási célú víz mennyisége tekintetében.

(2) Az (1) bekezdés szerinti adatszolgáltatás benyújtási határideje a tárgyév március 31., mely adatszolgáltatás a tárgyévet megelőző év adatait tartalmazza.

(3) .,Az (1) bekezdésben meghatározott adatszolgáltató, a közműre rácsatlakozott kibocsátók tekintetében köteles minden negyedévet követő hó 15. napjáig az (1) bekezdésben meghatározott tartalommal adatot szolgáltatni.

6. Záró rendelkezések

6.§

 E rendelet 2018. szeptember 15. napján lép hatályba.

7.§.

E rendelet a belső piaci szolgáltatásokról szóló, a 2006. december 12-i 2006/123/EK Európai Parlament és a Tanácsi irányelvnek való megfelelést szolgálja.

8.§.

Jelen rendelet hatályba lépésével egyidejűleg hatályát veszti a talajterhelési díjjal kapcsolatos adatszolgáltatási, eljárási és mentességi szabályokról szóló 10/2004. (VII. 1.) önkormányzati rendelet, valamint a módosításáról szóló 21/2004.(XII.22.) önkormányzati rendelet és a 8/2005.(IV.18.) önkormányzati rendelet.

Tengelic 2018. július 24.

 Gáncs István sk. Tolnai Lászlóné sk.

 polgármester jegyző

3. Indokolás

1.§ A rendelet hatályát határozza meg.

2.§ E szakasz határozza meg a talajterhelési díj mértékét, rendelkezik a talajterhelési díj alapjáról, az átalány megállapításának szempontjairól, valamint a területérzékenységi szorzó mértékéről, továbbá rögzítésre kerül az egységdíj mértéke és a talajterhelési díj kiszámításának menete.

3.§ E szakaszban kerültek rögzítésre a talajterhelési díjjal kapcsolatos bevallási, megfizetési, eljárási és ellenőrzési szabályok, továbbá meghatározásra került az az önkormányzati számla, amely javára a kibocsátónak teljesíteni kell díjfizetési kötelezettségét.

 4.§ A Ktd. tv. 21/A.§ (2) bekezdése felhatalmazást ad arra, hogy a díjkedvezmények és mentességek eseteit a települési önkormányzat rendeletben határozza meg

5.§ Az adatszolgáltatással kapcsolatos kötelezettségeket tartalmazza.

6.§.-8.§ A záró rendelkezések a hatályba lépés időpontját, az EU-s irányelveknek való megfelelést valamint a hatályon kívül helyezendő önkormányzati rendeleteket rögzíti.